Magareng ga tše dingwe, re swanetše go bona gore re dula re sekegela batho tsebe, gore ka mehla re ikarabela go dinyakwa tša bona le go ba hlohleletša gore ba be bahlabanedi ba kago leswa le tlhabollo yeo re bolelago ka yona go Lengwalo la rena la Dikgetho tše fetilego.
Ka go tshwenyega mabapi le dikgahlego tša batho ba gešo ka moka, ba baso le makgowa, re ile ra bona gape gore re sekaseke ka moo maemo a rena ao a tlwaelegilego go lengwalo la Leano le Dikgato, a sepedišanago le ponelo ye bohlokwa yeo re e filwego ke Freedom Charter, a gore Afrika Borwa ke ya rena bohle bao ba philago go yona, ba baso le makgowa.
Mafelelo a mošomo wa rena go Khansele Kakaretšo ya Setšhaba (NGC) a swanetše go ba nako yeo re thomago go phethagatša tšeo re kwanego ka tšona.
Gape go tloga go hlakile gore, ge nako e ntše e ya le tloga le itekile ka maatla gore le kwišiše merero e bothatata yeo e lego go lenaneo la NGC, le seemo sa ka gare ga naga bjale ka ge re swanetše go se sekaseka.
Ge re boela morago go maloko a rena, dilete le diprofensi, re swanetše, gore ka mediro ya rena, re tšwele pele ka go bontšha batho gore kholofelo yeo ba nago le yona godimo ga mokgatlo, ke ya maleba.
Ke a tshepa gore ge re ka phethagatša diphetho tša khomišene mabapi le kaonafatšo ya maloko, re tla atlega gore re age ANC yeo e tlago go kgona go itebanya le ditlhotlo tša ka moso.
"Tsebagatšo yeo e lego go taelo ya 4.15 ya Molaotheo (wa ANC) e swanetše go ba karolo ya foromo ya boleloko, gomme maloko a maswa a swanetše go dirišwa keno ye ge a tsenela mokgatlo."